Und gägewärtig,  wos grad wieder  so ne Reakter het verjagt,  oder ender es paar Reakter,  mir wüsse nid emou genau,  wi mänge Reakter,  dases verjagt het, z Japan,  wo übrigens jetzt scho fasch nümme  im Fernseh chunnt,  wöu en Atomunfau,  isch vo den Iiischautquote här,  i Gottsname nid so atraktiv,  wi ne chöniglechi Hochzyt,  en Atomunfau isch haut  vom Glamourfaktor här,  weniger sexy aus «Wetten dass»  aber item,  jetz, wos einisch meh,  e Riesekatastrophe het gä,  jetz warte si eifach wieder,  warte si,  bis mers vergässe hei,  bismer müed si vom stürme,  bis d Akzeptanz wider  stigt,  bis mer wieder  a d Sicherheit gloube  a di Sprüch, vom Räschtrisiko,  vor Stromlücke,  vom Wouhstang,  und de chame wieder aafoh,  wieder afoh,  wi wenn nüt wär gsi,  eifach nüt dergliche tue und säge,  ir Schwiz sig aus angers,  ir Schwiz sig aus sicherer.